
Rakastan valoa,


koska se näyttää minulle tien.


Siedän silti pimeää,


koska se näyttää minulle tähdet.


Og Mandino









ESIPUHE


Oletko sinäkin tähtikirkkaana iltana tuijotellut taivaalle ja kokenut tähti-ikävää?


Oletko jopa toivonut heidän tulevan ja hakevan sinut mukaansa tähtikotiin?


Tiedän, että monet meistä kontaktihenkilöistä tai tähtisieluista kokevat niin. Näin myös itse olen kokenut pienestä saakka. Koin kuuluvani enemmän johonkin muualle, kuin Maan elämään.


Oli olemassa joku perhe, joka ehkä ymmärtää minua paremmin kuin maalliset vanhemmat. Moni tähtisiemen eli lapsi, kokee juuri näin. Jos olet tuollainen lapsi tai aikuinen, olet voinut kokea voimakkaasti, että nykyiset vanhempasi eivät edes ole oikeat vanhemmat. ”Miten jouduin tänne? Missä kaikki muut kaltaiseni ovat?”


Hyvä kysymys. Muut kaltaisesi ainakin lukevat tätä tekstiä, sillä kukapa jästi haluaisi lukea ”satuja ja tarinoita” joita me tähti-ikävää potevat kansalaiset kerromme kohtaamisista ehkäpä juuri sen todellisemman perheemme kanssa.


Tai sitten vain ystävien tai opettajien kanssa. Aluksilla, niin sanotun unen tasolla tai ihan valveillakin, jos asia niin vaatii.


Itse olen kokenut eri rotuisten ystävien vierailuja alle kouluikäisestä lähtien. Kontaktit kulkevat monesti suvussa, joten jos sinulla on kokemuksia tähteläisistä niin muistelepa, onko myös joku sukulainen kautta rantain sellaisia haastellut.


Minulla henkinen kasvu, avautuminen kanavaksi ja selvänäkijäksi on kulkenut yhtä rintaa avaruusystävien vierailujen kanssa. Kaikki liittyy kaikkeen, sillä me itsehän olemme se palanen, joka yhdistää eri palapelin osaset toisiinsa, jotta kokonaiskuva syntyy.


Tämä teksti ei ole kuvaus kaikista kokemuksistani kontaktihenkilönä, sillä siihen ei edes muistini riittäisi, kokemuksia on niin paljon vuosien varrelta. Monet yhteydet ovat jatkuneet koko elämän, osa vain hetken. Matka on opettanut minulle ja tulee opettamaan lopulta jokaiselle sinulle, että polku ei kulje tuolla jossain ulkona, vaan aina sisällämme. Myös ohjaus polun kulkemiseen kuuluu sisältä päin.


Oma korkeampi viisaus tai enkeli-Itsemme on yhteys myös tähtiperheeseen tai sieluperheeseemme. Jokaisen yhteyden tulee kulkea turvallista kautta, eli Korkeamman Viisauden suodattamana.


Meidän ei tarvitse yksin siis kulkea, emmekä voisikaan. Meidän kuuluu pyytää apua ja ottaa sitä vastaan. Päivätietoinen ihmisemme on kuin näytelmän hahmo, ei kovinkaan todellinen Todellisuuden, eli hengen kannalta katsoen. Yksilö on kokoelma erilaisia ohjelmointeja, kuten tuleva teksti tulee kertomaan. Ei ole olemassa erillistä ”minuutta,” vaan minuus on ajatus, jonka olemme omaksuneet ja johon uskoessamme kompastelemme sitä polun viertä, emmekä kävele polkuamme ensinkään.


Tässä tekstissä keskitymme Seulasten sisareni kanssa kertomaan joitakin pääkohtia tähteläisten ja varsinkin Plejadilaisten työstä maassa, hieman maan historiastakin, mutta pääasiassa tarina kertoo yhden ihmisen ja hänen ”pääkontaktinsa” yhteydestä, joka on jatkunut ”aikojen alusta” saakka.


Aika on harhaa. Me Maassa taapertavat koemme sen todellisena, mutta tämän kehitysvaiheen jättäneet rodut voivat muokata aikaa haluamallaan tavalla täällä ja omassa olemisessaan he eivät ole lainkaan ajallisia. Aika ja paikka ovat osa tietoisuutta ja ne löytyvät sieltä tietoisuudesta, sisältämme. Koemme niiden rajoittavan elämäämme, mutta mikään muu ei meitä rajoita kuin omat rajoittavat uskomuksemme, joihin niin hanakasti samaistumme.


Avaa sydämesi ja anna nyt ehkä torjuttujenkin muistojen nousta alitajunnan aarteistosta. Olet paljon enemmän kuin uskot olevasi. Kokonainen kaikkeus elää sinua ja sinussa.


Olet tähtien lapsi. Tähtipölyä hiuksissasi, universumi sydämessäsi ja kuten El-Ethel tekstissä sanoo: Olet Korkeimman Lähteen eli Rakkauden täydellinen rakkauslapsi.


Kiitos, että Olet.









AJATON AIKA, PAIKATON PAIKKA - SEULASTEN TYTTÖ ESITTÄYTYY


Hei, olen El-Ethel. Tulen etäältä tietoisuutesi reunaalueilta, kaukaisista sfääreistä ja samalla ihan läheltä, sisältäsi. Kuulet ääneni helposti sisäisiä reittejä pitkin, et tarvitse lähettimiä tai vastaanottimia kuullaksesi kuiskauksia, joita sisaresi kosmiset huulet kuiskaavat.


On hyvin vaikeaa tai ainakin haastavaa kuvailla yhteyttämme, sinun ja minun samuutta ja kuitenkin erilaisia elämänpolkuja, kompastumatta sanojen ja symbolien kömpelyyteen, mutta me olemme päättäneet yrittää. Olemme päättäneet yhdistää voimam-me, tietoisuutemme ja sydämemme, kertomaan tarinaa siitä, mitä on olla ihminen ja mitä on olla Plejadilainen. Me kumpikin olemme avaruusolentoja laajasti ajatellen. Elämme eri ulottuvuuksissa, tavaten toisiamme aika-ajoin... Eli mitä aika-ajoin tarkoittaa? Silloin tällöin...? Tuon tuosta...? Aina kun ”aika on”...?


Jos oikein tarkkoja ollaan, minä olen siis sinä ja sinä olet minä, eikä minuutta ole, on vain se Yksi Ykseys, joka leikkii universumia. Leikkii kuuropiiloa itsensä kanssa. Leikkii olevansa muoto, miljardeja muotoja, pysyen samalla aina vain sinä Yhtenä, joka se aina ON. Se ei ole ollut, tai tule olemaan mitään erityistä... sillä aikaa ei todellakaan ole olemassa sellaisena, kuin olet ehkä sen aiemmin kokenut. Aika ei ole jana, se lienee tuttua henkisille ihmisille. Mutta se ei ole myöskään spiraali, eikä mikään muu muoto, vaikka näitä voidaan käyttää apuvälineinä, kun kuvataan ajattomuuden erilaisia ilmentymiä universumin leikkikentillä.


Olette oppineet Hermeksen lain: ”Niin ylhäällä kuin alhaalla, tai niin alhaalla kuin ylhäällä”. Se on niin totta. Et voi oppia mitään Itsesi ulkopuolista ilman, että olet oppinut Itsesi. Itse on vain sisäpuolta. Maailmankaikkeus sijaitsee sisälläsi, ei ulkona. Ulkona ei ole mitään, ei edes tyhjyyttä, täynnä ”jotakin” salaperäistä näkymätöntä ainetta... Ei! On vain sisäavaruus ja se on rajaton, ajaton, paikaton ja kaikki ajat, paikat sisältävä OLEMINEN.


Me ”isosiskot ja -veljet” jollaisina Plejadilaisia sukulaisianne kutsutte, olemme ylittäneet aikaan ja paikkaan uskomisen rajoitukset. Nuo kaksi käsitettä eivät rajoita ”meitä” rotuna enää. Siksi me matkustamme helposti universumin laidalta toiselle, tai vaikkapa maallisesta ajasta ja inkarnaatiostasi toiseen aikaan ja inkarnaatioon, ilman minkäänlaista ongelmaa. Jos uskoisimme vielä karman lakiin ja syy-seuraus-suhteeseen maailmassa tai maailmoissa, me emme voisi liikkua ajassa.


Mutta kun kehittyvä olemus ylittää uskomuksen karmaan ja sen sellaisiin asioihin, joita teidän järjestelmässänne vielä paljon viljellään, mielen maaperässä, niin päästään monien sellaisten luonnonlakien yläpuolelle, joiden on ennen uskottu estävän vapaata liikkumista, vapaata olemista, toimimista... Eli sanalla sanoen on seurauksena VAPAUS. Ja kuten monet teistä tietävät, vapaus tuo suuren vastuun, eikä ilman vastuuta ole vapautta.


Aika on harhaa. Mutta Hän, joka kokee tai ei-koe aikaa rajoittavana, ei ole harhaa, vaan täyttä totta. Sinä, olitpa vielä ajan vanki tai vapautumassa vankilastasi, olet täydellinen omassa olemisessasi. Yhtä alkulähteesi kanssa, jota te kutsutte ehkä Jumalaksi, mutta minä kutsun sitä enemmänkin vain Lähteeksi. Lähde pulppuaa rakkautta ja iloa. Sitä mekin tahdomme jakaa tämän tekstin kautta teille lukijoillemme. Olemme varmoja, että Sinä pystyt ottamaan vastaan sen, mitä tulet kuulemaan. Anna itsellesi mahdollisuus. Anna aikaa, vaikka se epätodellista onkin, se kuitenkin mahdollistaa prosessit, joita ihmisenä tarvitsette, jotta tulette tietämään Oman Olemuksenne salaisuudet ja lentämään vapauteen Maaäitinne ahtaasta uskomusmatriisista.


Tuo matriisi palvelee kehittyviä sieluja, eli egomielen erillisiä osia, niiden tullessa tietoiseksi Itsestään henkenä, mutta tarkoituksena ei ollut, eikä nytkään ole, jäädä tuleen makaamaan, tai paremminkin makaamaan Maahan... Toistuvat tapahtumat elämässä ovat merkki siitä, että et ole ottanut vielä läksyjäsi vastaan ja oppinut. Oppimisen torjunta luo kärsimystä. Kun oppiminen on vastaanotettu, ei toistoille ole enää tarvetta. Siitä huolimatta monet teistä toistavat ja toistavat. Sitä me kutsumme jumittumiseksi matriisiin, silmukkaan, joka ei enää anna mitään, vaan pitää vain paikallaan.


Tämän tekstin tarkoitus on siis myös auttaa sinua päästämään irti niistä asenteista ja uskomuksista, joista kenties on tullut sinulle toistuva silmukka. Yöunissanne on toistuvia unia niin kauan, kuin unen viesti otetaan vastaan. Päiväunenne toimivat täsmäl-leen samoin. Mutta kun viesti on vastaanotettu, ei siihen tarvitse enää jäädä kiinni ja toistaa sitä hamaan maailman loppuun asti. Eikö vaan ystäväni?


Ota nyt hyvä asento. Hengitä muutaman kerran syvään ja avaa sydämesi universaaliseen rakkauteen. Tunne kuinka alkulähteesi ILO hengittää Sinua sisään ja ulos ja kuinka sinä hengität Lähdettä. Vain Rakkaus on totta ja Sinä olet tuon rakkauden rakkauslapsi. Kaunista eikö vaan?

